Die Kampioentrofee 1998 (Engels: 1998 ICC KnockOut Trophy) het van 24 Oktober tot en met 1 November 1998 in Bangladesj plaasgevind. Dit was die eerste Kampioentrofee in EDI-krieket wat deur die Internasionale Krieketraad (IKR) aangebied is en die eerste vername kriekettoernooi in Bangladesj. Destyds is na dié toernooi as Uitkloptrofee 1998 (KnockOut Trophry 1998) verwys, maar sedert die 2002-toernooi staan dit as Kampioentrofee bekend. Die Kampioentrofee 1998 is deur die Indiese konglomeraatmaatskappy ITC Beperk geborg en staan dus amptelik as die Wills Internasionale Beker 1998 (Wills International Cup) bekend, genoem ná dié maatskappy se sigarethandelsmerk. Die toernooi is oorspronklik geskoei op die FIFA se Sokker-Konfederasiebeker, waar die beste spanne van hul onderskeie konfederasies teen mekaar meeding, maar in hierdie geval het die beste spanne van die IKR EDI-Kampioenskap teen mekaar meegeding. Die IKR het die kort kriekettoernooi van stapel gestuur om fondse in te samel vir die ontwikkeling van die spel in nietoetsspelende lande. Aan die Kampioentrofee 1998 het die destydse nege toetskrieketlande deelgeneem: Australië, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe.